
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E 

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja – vjerovnika  MARIJANE BISKUPOVIĆ iz Splita, Gradišćanskih Hrvata 8, OIB: 33537832453, koju zastupa punomoćnica Sanja Jerković, odvjetnica iz Splita, Istarska 11, za otvaranje stečajnog postupka nad dužnikom KUNTENTA d.o.o. Split, Marina Getaldića 25, OIB: 08321923315, dana 15. srpnja 2016. godine 


r i j e š i o    j e

Odbacuje se prijedlog predlagatelja – vjerovnika za otvaranje stečajnog postupka nad društvom KUNTENTA d.o.o. Split, OIB: 08321923315.



Obrazloženje

Predlagatelj – vjerovnik Marijana Biskupović iz Splita podnijela je ovom sudu 29. ožujka 2016. god. prijedlog za otvaranje stečajnog postupka nad dužnikom KUNTENTA d.o.o. Split. 

U podnesenom prijedlogu navodi se da je predlagateljica bivša radnica dužnika te da prema istom ima dospjelu a neplaćenu tražbinu, kako to proizlazi iz ovršnih isprava i to presude zbog ogluhe Općinskog suda u Splitu broj: Pr-628/13 od 11.03.2014. god. i pravomoćnog rješenja o ovrsi Općinskog suda u Splitu broj: Ovr-5919/13 od 17.12.2013. god. Nadalje, u prijedlogu se navodi i da je dužnik nesposoban za plaćanje, jer da u razdoblju dužem od 60 dana ima evidentirane neizvršene osnove za plaćanje, a radi čega se predlaže sudu otvoriti i provesti stečajni postupak nad dužnikom.

Podneseni prijedlog predlagateljice nije dopušten.

Odredbom čl. 13. st. 1. Stečajnog zakona (Narodne novine broj 71/15, dalje SZ) propisano je da se u predstečajnom i stečajnom postupku podnesci podnose na propisanim obrascima, ako je to ovim Zakonom određeno, dok je stavkom 4. istog članka propisano da ako podnesak nije podnesen na propisanom obrascu, sud će ga odbaciti kao nedopušten. 

Prema odredbi čl. 16. st. 1. SZ-a prijedlog za otvaranje stečajnog postupka podnosi se sudu na propisanom obrascu.

	Pravilnik o sadržaju i obliku obrazaca na kojima se podnose podnesci u predstečajnom i stečajnom postupku objavljen je u Narodnim novinama broj 107/15 od 07.10.2015. god. te je isti stupio na snagu 15.10.2015. godine, a dostupnost obrazaca osigurana je na mrežnoj stranici e-Oglasne ploče sudova, kako je to i propisano čl. 13. st. 3. SZ-a. 

	U konkretnom slučaju predlagateljica nije podnijela prijedlog za otvaranje stečajnog postupka na propisanom obrascu, a niti taj prijedlog sadrži sve podatke propisane tim obrascem (u prijedlogu nije naveden iznos – visina tražbine koju predlagateljica ima prema dužniku). Kako dakle prijedlog za otvaranje stečajnog postupka nije podnesen na propisanom obrascu to su stoga, sukladno odredbama čl. 13. st. 1. i 4. u vezi s čl. 16. st. 1. SZ-a, ispunjeni razlozi za odbačaj tog prijedloga.  

	Pored navedenog, podneseni prijedlog nije dopušten ni zbog drugog razloga, a to je pokrenuti postupak predstečajne nagodbe nad dužnikom koji je još uvijek u tijeku i koji postupak je pokrenut prije podnošenja prijedloga za otvaranje stečajnog postupka u ovom predmetu. 

Naime, uvidom u podatke iz stečajne pisarnice ovog suda, kao i podatke objavljene na službenim web stranicama Financijske agencije, sud je utvrdio da je nad dužnikom u tijeku postupak predstečajne nagodbe koji još uvijek nije okončan. Iz podataka na službenim web stranicama Financijske agencije za predstečajne nagodbe razvidno je da je dužnik dana 23.09.2014. god. podnio Financijskoj agenciji, Regionalnom centru Split, prijedlog za otvaranje postupka predstečajne nagodbe, a koji prijedlog je Financijska agencija prihvatila i rješenjem klase: UP-I/110/07/14-01/7274, ur.br.: 04-06-15-7274-59 od 06.07.2015. god. otvorila postupak predstečajne nagodbe nad dužnikom. Nadalje, iz rješenja Financijske agencije klasa: UP-I/110/07/14-01/7274, ur.br.: 04-06-15-7274-192 od 17.05.2016. god. razvidno je da je plan financijskog restrukturiranja dužnika prihvaćen s potrebnom većinom glasova vjerovnika te je utvrđeno da je postupak nad dužnikom proveden u skladu s odredbama Zakona o financijskom poslovanju i predstečajnoj nagodbi. Nakon donošenja rješenja Financijske agencije od 17.05.2016. god., dužnik je podnio ovom sudu 03.06.2016. god. prijedlog za sklapanje predstečajne nagodbe, koji je kod ovog suda zaveden pod posl. br. Stpn-51/2016 i o kojem prijedlogu do sada nije pravomoćno odlučeno.

Odredbama čl. 442. st. 1. SZ-a propisano je da će se postupci predstečajne nagodbe pokrenuti na temelju Zakona o financijskom poslovanju i predstečajnoj nagodbi (Narodne novine broj: 108/12, 144/12, 81/13 i 112/13, dalje ZFPPN) dovršiti prema odredbama tog Zakona.

	Odredbom čl. 39. Zakona o financijskom poslovanju i predstečajnoj nagodbi (Narodne novine br. 108/12, 144/12, 81/13 i 112/13, dalje ZFPPN) propisana su pravila o konkurenciji postupka predstečajne nagodbe i stečajnog postupka. Tako je stavkom 3. tog članka propisano da do okončanja postupka predstečajne nagodbe nije dopušteno pokrenuti stečajni postupak, dok je stavkom 4. tog članka propisano da prijedlog za otvaranje postupka predstečajne nagodbe nije dopušten ako je nad dužnikom pokrenut stečajni postupak. 
	Ovaj stečajni postupak je pokrenut prijedlogom vjerovnice Marijane Biskupović koji je ista podnijela ovom sudu dana 29.03.2016. god., dok je postupak predstečajne nagodbe nad dužnikom pokrenut prijedlogom dužnika od 29.03.2014. god., dakle ranije, a koji postupak je još uvijek u tijeku. Nakon donošenja rješenja o otvaranju postupka predstečajne nagodbe, isti postupak se dovršava (okončava) pravomoćnošću rješenja nadležnog trgovačkog suda kojim se odobrava sklapanje predstečajne nagodbe ili donošenjem pravomoćnog (konačnog)  rješenja o obustavi tog postupka. U postupku predstečajne nagodbe nad dužnikom, niti jedno od tih dvaju rješenja za sada nije doneseno. Kako je dakle u konkretnom slučaju prijedlog za otvaranje stečajnog postupka podnesen nakon pokretanja postupka predstečajne nagodbe nad dužnikom, odnosno za vrijeme trajanja tog postupka, a koji postupak je i dalje u tijeku, to je stoga prijedlog predlagateljice u ovom predmetu, a sukladno odredbama čl. 39. st. 3. ZFPPN-a, nedopušten te je isti prijedlog trebalo odbaciti. Ovdje valja istaknuti i da iako iz isprava koje su dostavljene uz prijedlog za otvaranje stečajnog postupka proizlazi da bi nepodmirene tražbine koje predlagateljica ima prema dužniku (tražbine s osnova neisplaćene plaće i otpremnine) predstavljale prioritetne tražbine u smislu odredbi ZFPPN-a, niti vjerovnici prioritetnih tražbina nisu ovlašteni tražiti pokretanje stečajnog postupka nad dužnikom za vrijeme trajanja postupka predstečajne nagodbe nad istim.

	Na kraju se napominje da je cilj postupka predstečajne nagodbe da se dužniku koji je postao nelikvidan i/ili insolventan omogući financijsko restrukturiranje na temelju kojeg će postati likvidan i solventan, a njegovim vjerovnicima da se omoguće povoljniji uvjeti namirenja njihovih tražbina od uvjeta koje bi vjerovnici ostvarili da je protiv dužnika pokrenut stečajni postupak (čl. 20. ZFPPN-a). Ukoliko pokrenuti postupak predstečajne nagodbe nad dužnikom ne bude okončan sklapanjem predstečajne nagodbe, odnosno ukoliko isti postupak bude okončan obustavom tog postupka, tada će i sama Financijska agencija, u slučaju da utvrdi da kod dužnika postoje stečajni razlozi, biti dužna po službenoj dužnosti podnijeti sudu prijedlog za otvaranje stečajnog postupka nad dužnikom. 

	Slijedom naprijed navedenog, a temeljem odredbi čl. 115. st. 1. SZ-a u vezi s čl. 39. st. 3. ZFPPN-a i čl. 442. st. 1. SZ-a te odredbi čl. 13. st. 1. i 4. u vezi s čl. 16. st. 1. SZ-a, sud je odlučio kao u izreci ovog rješenja. 

 U Splitu, 15. srpnja 2016. godine.
 
S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dana dostave rješenja. 

DNA:
-  predlagatelju - vjerovniku po punomoćniku
-  mrežna stranica e-Oglasna ploča sudova – (16 dana)
-  u spis

